Enamus Eesti laskesuusakoondislastest ei soovi, et peatreeneriks palgatud lätlasest Maris Cakarsiga lepingut pikendataks.
"Mina tema jätkamist küll ei toeta," sõnab Kadri Lehtla, kes pole kindel, kas sellisel juhul üldse sporti edasi teeks, kirjutab Õhtuleht.
Juba eelmisel kevadel avaldasid noorema põlvkonna sportlased meelt Maris Cakarsi palkamise vastu, kuid nende protest tulemust ei andnud ning sõlmiti 1+3 aasta pikkune leping. Tänavune hooaeg kinnitas eelaimdust: koostöö pole eriti viljakaks osutunud.
Lehtla peabki seda peapõhjuseks, miks ta hooaeg nurjus. "Cakarsist mulle võistlustel abi ei olnud," tunnistab ta avameelselt. "Ma ei klappinud kuidagi temaga. Ühest küljest oli keelebarjäär, teisalt on ta üldse raske iseloomuga."